Legal Document

Category: 367

Text:
12. ΑΝΑΓΚ. ΝΟΜΟΣ 2620 της 31 Οκτ./2 Νοεμ. 1940 Περί ενεργείας δαπανών εκ των κεφαλαίων εργασίας κρατουμένων και εσόδου μετατροπής ποινών. Άρθρον πρώτον.-1.Τα κατά το άρθρον 116 του Ν.Δ. της 28/30 Σεπτ. 1935 "περί οργανώσεως σωφρονιστικού προσωπικού και διαχειρίσεως φυλακών" έσοδα των κεφαλαίων εργασίας κρατουμένων διατίθενται εκτός των εν άρθρ. 117 του αυτού ως άνω Ν.Δ/τος οριζομένων περιπτώσεων και δια πάσαν εν γένει ανάγκην της Κεντρικής Σωφρονιστικής Διοικήσεως και των εξ αυτής εξαρτωμένων υπηρεσιών των φυλακών του Κράτους και των αναμορφωτικών σχολείων ως και δια την πρόσληψιν οιουδήποτε σωφρονιστικού προσωπικού των φυλακών και προσωπικού των Αναμορφωτικών Σχολείων συμπεριλαμβανομένης και της προσλήψεως οιουδήποτε εκτάκτου προς αναπλήρωσιν στρατευθέντων υπαλλήλων προσωπικού, προσλαμβανομένου είτε επί μηνιαία είτε επί ημερησία αποζημιώσει καθοριζομένη δι' αποφάσεως του υπουργού της Δικαιοσύνης. Η διάθεσις αύτη και η ενέργεια των σχετικών δαπανών γίνονται εφεξής δι' αποφάσεων του υπουργού της Δικαιοσύνης εκδιδομένων άνευ γνωμοδοτήσεως του κατά το άρθρ. 116 προβλεπομένου συμβουλίου ως και κατά παρέκκλισιν πάσης ισχυούσης διατάξεως των νόμων περί δημοσίου λογιστικού και προμηθειών, περί προσλήψεως υπαλλήλων, περί εκτελέσεως δημοσίων έργων ή και άλλων νόμων, επιτρεπομένης και της ενεργείας δαπανών άνευ αποδόσεως λογαριασμού. 2.Διαρκούσης της εμπολέμου καταστάσεως αναστέλλονται οι διατάξεις του από 3/7 Απρ. 1937 Β./τος "περί διαχειριστικής και λογιστικής υπηρεσίας των φυλακών του Κράτους και των Αναμορφωτικών Σχολείων". Δι' αποφάσεων του υπουργού της Δικαιοσύνης κανονίζεται ο τρόπος της διενεργείας της διαχειριστικής και λογιστικής υπηρεσίας των φυλακών του Κράτους και των Αναμορφωτικών Σχολείων. Άρθρον δεύτερον.-(Προσωρινής ισχύος). Άρθρον τρίτον.-Η ισχύς του παρόντος ανατρέχει από της 28ης τρέχοντος μηνός ημέρας κηρύξεως της Χώρας εν επιστρατεύσει. (Αντί των σελ. 575-585) Σελ. 575-585(α) Προσωπικό Φυλακών 6.Ι.β.9-12